Հարաւային Ամերիկայի գաղթականները որոնք կը խճողեն Միացեալ Նահանգներու դարպասները, այդ ճակատագրին մատնուած են Ուաշինկթընի վարած քաղաքականութեան հետեւանքով: Անցեալին` պարզապէս զինուորական բռնատէրեր կը հաստատէին Չիլիէն Արժանթին, Պրազիլէն Ուրուկուէյ` ենթակայութեան մէջ պահելու այդ երկիրները: Այսօր աւելի նուրբ խաղեր կան Հարաւային Ամերիկայի մէջ, ուր ՙանհնազանդ՚ նկատուած իշխանաւորներու երկիրները կը քայքայուին տնտեսապէս, պատժամիջոցներով եւ ապա հրապարակ կու գան ժողովրդավարութիւն ՙվաճառող՚ փերեզակներ, ապակայունացնելու կամ տապալելու համար տուեալ իշխանաւորը: Այդ պատճառով ալ քարիւղի մէջ լողացող Վենեզուելան վարելանիւթ չ'ունենար, հարուստ բերքի երկիր Նիքարակուան սովի կը մատնուի, Պոլիվիայի մէջ հողատէրերը կ'ըմբոստանան եւ այդ ապակայունացած երկիրներու գաղթականները ափը կ'առնեն Միացեալ Նահանգներու` վտանգներու, մահուան եւ անարգանքի գինով: